12-jarige sterf by gewilde vakansieoord | Maroela Media
'n Rotspoel by 'n gewilde vakansieoord oos van Pretoria het Maandag die lewe van nog 'n besoeker geëis.
Die polisie het bevestig 'n 12-jarige meisie is by die Nkwe-oord naby Tierpoort dood toe sy glo in 'n rotspoel naby 'n piekniekarea in die oord ingegaan het om haar kleiner sussie te red wat in die moeilikheid beland het.
Kapt. Kay Makhubela, woordvoerder van die polisie, het gesê die meisie het toe ook in die water in die moeilikheid geraak. "'n Lid van die publiek het ingespring om te help, maar net die een kind kon opgespoor en gered word," het Makhubele gesê.
Volgens inligting op sosiale media het omstanders solank as 'n uur gesoek vir die meisie se liggaam sonder professionele hulp.
"Daardie wonderlike mans wat gehelp het (waarvan drie van hulle my kêrel en sy twee vriende was) is huis toe met uitputting, skraapmerke, hartseer, skuldgevoel, woede, frustrasie en teleurstelling. 'n Kennisgewing alleen is nie genoeg veiligheidsmaatreëls om so 'n verlies te voorkom nie," het iemand op die oord se Facebook-blad gesê.
Nkwe-oord het op dié inskrywing geantwoord: "'n Absolute tragedie. Ons diepste medelye aan Jabulile se familie en dankie aan almal wat gehelp het."
Maroela Media kon ondanks talle telefoonoproepe en boodskappe nie daarin slaag om kommentaar oor die voorval van Nkwe te kry nie.
Makhubela het gesê die polisie doen 'n geregtelike doodondersoek.
Die 12-jarige meisie se dood kom nadat 'n 24-jarige man in Maart verlede jaar by dieselfde oord gesterf het toe hy van rotse af in 'n rotspoel gespring het. Maroela Media het vroeër berig Ephraim Tshabalala (24) van Soshanguve, noord van Pretoria is in Maart 2017 dood toe hy vermoedelik sy nek gebreek of 'n kopbesering opgedoen het toe hy iets getref het.
Dr. Hennie Annandale, eienaar van die oord, het kort ná hierdie voorval aan Maroela Media gesê die rotspoel is 'n gewilde besoekpunt en piekniekplek aangesien dit 'n natuurlike formasie langs die rivier is. "Daar is duidelike kennisgewings by die watergat aangebring wat mense waarsku dat hulle op eie risiko daar swem," het Annandale destyds gesê.
Hy het toe gesê daar het al voorheen mense in die rotspoel verdrink.
Nkwe Pleasure Resort Tierpoort
HOEVEEL kinders en tieners en volwassenes en studente is nie al dood by NKWE nie? Asb kan iemand asb vir ons die statistieke trek. 'n Vriend van ons se 18 jarige seun is daar dood jare gelede, hy sou nou in sy laat twintigs gewees het. Hy het ook "iets getref" nadat hy ingeduik het. IS HIERDIE ROTSPOEL nog veilig vir duik? Hoekom word duik dan nie heeltemal verbied nie? Hoekom nie 'n lewensredder aan diens plaas nie? Hoeveel jongmense se lewens moet nog opgeoffer word vir NKWE rotspoel??
Hoeveel moet nog sterf voor die oord iets daaromtrent gaan doen? Lewensredders?
Dit is in die 1st plek nie swemplek vir kinders nie en waar is die ouers?
Miskien is dit tyd dat Nkwe toesighoudende lewensredders aanstel. TALLE sterftes het al by Nkwe voorgekom en miskien is dit net nodig dat die besoekers(soos by gewilde vakansieoorde) gelei moet word waar potensieele gevare is. In geval van Nkwe die waterval en poele. Komaan Dr!
Die tragiese probleem is dat jy al die beste veiligheidsreëls en toerusting in die wêreld kan hê, maar as die mense by verstek die reëls ignoreer help dit niks. Ek het weer (ongelukkig weer) die vakansie gesien hoe mense doodeenvoudig rondom en oor versperrings klim omdat hulle wil (wanneer jy hulle daarop wys). Maak nie saak hoe gevaarlik dit is nie. Wat dit verder tragies maak is dat kinders hulle dan blindelings volg. Die gevolge is ongelukkig baie kere noodlottig vir kinders.